V Ý N O S
Ministerstva hospodárstva Slovenskej republiky

z 15. februára 1994 č. 110/1030/1994

o požiadavkách na zaistenie bezpečnosti a ochrany zdravia pri práci a bezpečnosti prevádzky silnoprúdových rozvodov elektrickej energie v uhoľných baniach (banské elektrické siete)

Ministerstvo hospodárstva Slovenskej republiky podľa § 6 ods. 6 písm. a) zákona Slovenskej národnej rady č. 51/1988 o banskej činnosti, výbušninách a o štátnej banskej správe ustanovuje:

§ 1
Základné pojmy

	Na účely tohto výnosy sa rozumie
a)	hlavnou rozvodňou na povrchu uhoľnej bane (ďalej len „baňa“) rozvodné zariadenie na napájanie jednotlivých spotrebičov, podružných rozvádzačov alebo rozvodní na povrchu a v podzemí bane, 
b)	hlavnou rozvodňou v podzemí bane rozvodné zariadenie v bani na napájanie úsekových rozvodní a ostatných elektrických zariadení v podzemí,
c)	úsekovou rozvodňou a transformátorovňou rozvodné zariadenie v bani na napájanie pojazdných transformačných staníc alebo podružných rozvádzačov určitých prevádzkových úsekov,
d)	pojazdnou transformačnou stanicou transformátor s príslušným elektrickým zariadením na banskom podvozku, určený na napájanie elektrických spotrebičov,
e)	dvoma nezávislými zdrojmi elektrickej energie dva zdroje elektrickej energie, pri ktorých poškodenie alebo vypnutie jedného z nich nespôsobí vypnutie druhého zdroja elektrickej energie,
f)	dvoma nezávislými prívodmi elektrickej energie dva prívody elektrickej energie, pri ktorých poškodenie alebo vypnutie jedného z nich nespôsobí vypnutie druhého prívodu elektrickej energie,
g)	dvoma samostatnými prívodmi elektrickej energie dva prívody elektrickej energie samostatne istené a vypínateľné na oboch koncoch.

§ 2
Napájanie bane elektrickou energiou

(1) Elektrická energia na napájanie bane sa privádza najmenej dvoma nezávislými prívodmi napájanými najmenej z dvoch nezávislých zdrojov elektrickej energie, z ktorých každý prívod musí byť schopný preniesť výkon inštalovaných spotrebičov.

(2) Odberateľ elektrickej energie dohodne s miestne príslušným rozvodným energetickým podnikom napájanie vlastnými náhradnými zdrojmi a v prípade zabezpečovania dodávok elektrickej energie druhého stupňa 1/ potrebný zálohovaný výkon.

(3) Podľa dôležitosti sa prevádzkarne alebo jednotlivé technologické zariadenia zaraďujú do týchto skupín:
a)	1. skupina - ťažné zariadenia, hlavné ventilátory, hlavné čerpacie stanice v podzemí bane, čerpadlá požiarnej vody, odplyňovacie stanice, kompresorovne pre výrobu stlačeného vzduchu na zabezpečenie havarijnej prevádzky (zabezpečenie zvláštneho vetrania a pod.), zabezpečenie vlastnej spotreby závodných elektrární,
b)	2. skupina - zariadenia na dopravu a úpravu uhlia, briketárne, osvetlenie na povrchu a v podzemí, kotolne, sociálne zariadenia a pomocné prevádzkarne (lampáreň, čistička odpadových vôd a pod.),
c)	3. skupina - ostatné pomocné prevádzkarne (dielne, remízy, žeriavové dráhy, garáže, sklady, administratívne budovy a pod.).

§ 3
Prívody od zdrojov elektrickej energie do hlavnej rozvodne na povrchu bane

(1) Uloženie dvoch samostatných káblových prívodov v káblovom kanáli alebo výkope sa vykoná tak, aby porucha na jednom z prívodov sa nepreniesla na druhý prívod (dostatočná vzdialenosť medzi prívodmi, ich umiestnenie na protiľahlých stranách kanálu, umiestnenie prívodov vo výkope alebo ich oddelenie tehlou a pod.).

(2) Dve vzdušné vedenia na jednom stožiari sa nepovažujú za dva nezávislé prívody elektrickej energie.
§ 4
Dva samostatné prívody elektrickej energie

(1) Elektrická energia na napájanie prevádzkarní alebo technologických zariadení 1. skupiny sa privádza najmenej dvoma samostatnými prívodmi. 

(2) Do podzemia bane sa privádza elektrická energia z hlavnej rozvodne na povrchu bane najmenej dvoma samostatnými prívodmi. 

(3) Ak je jama s dvoma ťažnými zariadeniami alebo je v blízkosti ťažnej jamy výdušná jama s prípadnou jazdou osôb a možnosťou úniku osôb, nie je potrebný druhý samostatný prívod k ťažnému zariadeniu.

(4) Ak sa pre výdušnú jamu vyžadujú dva hlavné ventilátory, 2/ môže viesť ku každému z nich len jeden prívod elektrickej energie za podmienky, že v prípade poruchy na jednom z prívodov bude možné prívody vzájomne prepojiť a zabezpečiť prevádzku ktoréhokoľvek hlavného ventilátora. Ak sú prívody elektrickej energie k hlavným ventilátorom vedené banskými dielami, nesmú sa obe prívodné vedenia položiť v tom istom banskom diele (chodbe, jame a pod.).

§ 5
Káble a vodiče

(1) Pri voľbe káblov a pri ich inštalácii, ich dimenzovaní a istení sa postupuje podľa technických noriem.3/ Na poddolovanom území sa môžu uložiť len káble, ktoré majú dostatočnú mechanickú pevnosť a pred každou káblovou spojkou sa uložia tak, aby nemohlo dôjsť k ich namáhaniu na ťah. Jednožilové káble pri súbežnom usporiadaní viacerých vedení v tej istej trase sa ukladajú tak, aby žily neboli navzájom ovplyvňované rušivými vplyvmi magnetického rozptylového poľa. Jednožilové káble uložené v káblových kanáloch sa upevňujú s ohľadom na dynamické účinky pri skratoch.

(2) Káble s hliníkovými vodičmi sa môžu používať na povrchu bane a v podzemí bane v priestoroch bez nebezpečenstva výbuchu, ak sú uložené pevne. Káble s hliníkovými vodičmi sa nesmú používať u pohyblivých spotrebičov na povrchu a v podzemí hlbinných baní, ďalej tam, kde zariadenie trpí otrasmi, v prostredí s nebezpečenstvom výbuchu a požiaru a tam, kde dochádza k častému prekladaniu, skracovaniu a predlžovaniu káblov.

§ 6
Transformátory

(1) Transformátorovňa sa vyhotovuje tak, aby v prípade poruchy niektorého z transformátorov bolo zabezpečené napájanie technologických zariadení 1. a 2. skupiny.

(2) V podzemí bane sa môže použiť len transformátor bez oleja. 

§ 7
Použitie napätia

Na prenos elektrickej energie z rozvodnej sústavy na povrch bane sa používa napätie radu 110 – 22 – 6 kV.
§ 8
Kompenzácia jalového prúdu

Ak v podzemí bane nie je kompenzácia jalového prúdu bezpečne realizovateľná, realizuje sa vhodná kompenzácia na povrchu. Pri kompenzácii jalového prúdu statickými kondenzátormi sa postupuje podľa technickej normy. 4/
§ 9
Ochrana uzemnením

Pri montáži a prevádzke ochranného uzemnenia sa postupuje podľa technických noriem. 5/

§ 10
Výnimky

V mimoriadnych a odôvodnených prípadoch môže povoliť výnimky z ustanovení § 2 ods. 1 a § 7 tohto výnosu na návrh organizácie 6/ Ministerstvo hospodárstva Slovenskej republiky ale len za predpokladu, že bude zaistená bezpečnosť práce a prevádzky. Návrh sa predkladá prostredníctvom obvodného banského úradu.
§ 11
Účinnosť
Tento výnos nadobúda účinnosť dňom vyhlásenia.

Ing. Ján D u c k ý v. r.
minister